
Nivoi participacije deteta

1. MANIPULACIJA
Aktivnosti koje inicira,  koje vodi i u kojima odlučuje odrasli. Deca u njima rade ono što im je rečeno, ili kako su savetovani, bez razumevanja svrhe, cilja celokupne aktivnosti ili svoje uloge.
2. DEKORACIJA
Aktivnosti koje inicira, koje vodi i u kojima odlučuje odrasli. Deca su informisana o cilju ili svrsi aktivnosti, ali nemaju mogućnost da odlučuju- utiču na cilj, način na koji će se do njega doći, kao i način na koji će ona učestvovati. 
3. TOKENIZAM
Aktivnosti koje inicira, vodi i u kojima odlučuje odrasli. Deci se daje privid učešća  u donošenju odluka, tako da se pitaju za minorne stvari i pohvaljuju za učešće (njihovo učešće se menja za poklon ili pohvalu)
4. OD STRANE ODRASLOG INICIRANO I VOĐENO, DECA INFORMISANA
Aktivnosti koje inicira i vodi odrasli,  u kojima su deca informisana o cilju, imaju pravo da biraju da li žele da učestvuju (jasna im je njihova uloga, na koji način njihova uloga doprinosi cilju i na osnovu toga odlučuju da li žele ili ne da se u aktivnost uključe)
5. OD STRANE ODRASLOG INICIRANO, DECA INFORMISANA I KONSULTOVANA U PROCESU
Aktivnosti koje inicira i vodi odrasli, u kojima su deca informisana o cilju I konsultovana oko načina na koji će se do cilja doći, kao i o načinu njihovog učešća.  Deci je jasno zašto je njihovo učešće važno i kako će njihove aktivnosti doprineti cilju. 
6. OD STRANE ODRASLIH INICIRANO, DELJENO VOĐENJE I UPRAVLJANJE SA DECOM
Aktivnosti koje inicira odrasli, ali se odluke o toku i ciljevima, kao i učešću dece donose zajedno sa decom.
7. OD DECE INICIRANO, ODRASLI UČESTVUJU U VOĐENJU AKTIVNOSTI
Aktivnosti koje iniciraju deca, ali se odrasli uključuje u vođenje aktivnosti- tok, način dolaska do cilja, odabir i definisanje uloga i koraka. 
8. OD DECE INICIRANO, OD STRANE DECE VOĐENO 
Aktivnosti koje iniciraju deca, deca vode i upravljaju aktivnostima. Deca mogu odraslima da dodeljuju ulogu učesnika, tako da i odrasli mogu učestvovati, ali kao partneri- jednaki po pravima i mogućnostima odlučivanja u toku i o ciljevima aktivnosti.


Primeri iskustava dece u aktivnostima sa različitim nivoom participacije

1. KOMPOT 
„Hajde da ih slikamo sa ovim kompotima“, predlaže neko od odraslih.
„Daa! Odlična ideja“, potvrđuje drugi, „Biće dobro- deca sa odraslima uživaju u kompotu“.
„Deco“, zove ih, „dođite!“
Zatim ih smešta oko stola. Bira da bude troje dece, dečak i dve devojčice. Jedan odrasli drži teglu kompota. Svakom od dece je stavljena činijica  i napunjena kompotom. Traži im da se prave da jedu- neka neko mljacka, neko kao žvaće, a neko se smeška ka odraslom- uglavnom svi uživaju-kompot je lep. Odrasli neka gleda sa osmehom prema deci, a rukom neka pokazuje na kompot.
Odlična reklama.
Neka deca posle pojedu to što su im sipali- kompot je zdrav i sladak.
„Divni ste bili, pravi mali glumci!“, hvali ih neko od odraslih.



2. KOMPOT 
„Otvorila se fabrika kompota u gradu. Želimo da o tome govorimo- da javnost vidi.“, predlaže neko od odraslih. „Mislili smo da u holu sajma stavimo reklamu i damo na degustaciju kompote koji se prave“.
„Deca u vrtiću baš govore o zimnici, da ih pozovemo?“, predlaže drugi.
„Da! Odlična ideja. To je baš dobra stvar! Taman će obići sajam, a mogu i čuti o fabrici kompota! Pozovite vrtić!“
Zovu..
Vrtiću se sviđa ova ideja- deca će i obići Sajam i proširiti svoju priču o zimnici.  Odrasli iz vrtića odlučuju da odu. Saglasnost roditelja imaju za ovakve izlete. Odlična prilika za učenje dece.
U holu sajma, novinari beleže i snimaju izjave odraslih o fabrici kompota i proizvodima.
Deca su na snimku- probaju kompote.
Odrasli ih pomaze povremeno po glavi, dok govore međusobno, ili se obraćaju novinarima. Deca ćute i jedu.
Nakon izjava odraslih, ovinari pitaju: „Znate li šta je to? Koji si probao? Koji ti se najviše sviđa?“ „Zašto ste došli ovde? O čemu učite?“
Deca odgovaraju.
Svi se smeše, pomaze decu i govore kako su pametna i svašta znaju. „Divni su bili“, kaže neko od odraslih. „A i njima je bilo lepo- baš su uživali. Kad oni jedu kompot inače?“


3. KOMPOT
Vrtić je u projektu grada „Zdrava ishrana za sve građane“. Rade ga sa važnim institucijama u gradu. Deci se predstavljaju institut za javno zdravlje- donose im kalendare zdrave ishrane, postere i slične materijale i za igru, crtanje, ali i neke tekstove za porodicu; knjižare sa knjigama o zdravoj hrani; lekari nutricionisti. Posećuju prodavnice zdrave hrane, pijacu.
Odrasli to fotografišu. Puno je fotografija, deca su svašta videla i naučila. 
Uprava je ponosna na projekat- vrtić je dao svoj doprinos akcijama grada, deca su aktivno učestvovala.
Došlo je vreme da to predstave.
U hotelu je organizovana panel diskusija- predstavljaju se rezultati obimnog poduhvata. Vrtić je pozvan da učestvuje.
Odrasli dogovaraju- deca da predstave kako im je bilo i šta su naučili.
Biraju decu iz svojih grupa- koja su slobodna, lepo govore. Njih spremaju da pokažu fotografije i ispričaju šta su tada učili i sa kim (ili gde). Neka od njih ponavljaju pesmice o voću. Neka od njih učestvuju sa kuvarom u pripremi zdravih zimskih jela od voća. Kuvaće kompot, pa ih odrasli sprema- šta će raditi, šta oni treba da rade, šta će ih kuvar pitati ili šta će im dati da rade i slično.

Na prezentaciji sve ide kako treba. 
Deca su obučena u majice sa naslikanim voćem i povrćem. Na otvaranju recituju i pevaju. Svi tapše- bili su odlični. Posle se organizuje okrugli sto- nekoliko odraslih- roditelj, nutricionista, savetnik za javno zdravlje, i pripremljena deca iz vrtića.  Tu deca govore o događajima u kojima su učestvovali- odlično su to prezentovali. Na kraju, kuvaju sa kuvarom. Deca su dobro zapamtila scenario i dobro se provode.
Svako od njih, na kraju, dobije za svoju porodicu sveže voće i voćne kompote.
Odrasli su zadovoljni. Deca se smeju i nose kući poklone.


4. KOMPOT
„Danas ćemo praviti kompot!“ , odrasli poziva- „Dođite“. Deca se sakupljaju oko odraslog. Odrasli objašnjava: „Kompot je važan zimski izvor vitamina- tu se može naći svo voće kojeg u prirodi nema, a mi smo ga spremili u zimnicu (kratak razgovor o zimnici). Nekad je, priznaćete, zimi dosadno jesti stalno jedno te isto voće (deca učestvuju sa primerima- svaki dan narandže i limun, nema drugog voća). Zato sam mislila da je dobro da danas probamo da jedemo voće na drugačiji način- šta kažete?“ Deca odobravaju. „Kako vam se čini ta ideja“, odrasli proverava. 
„Dobro nam se čini“, „Može li da bude slatko (kao slatkiš)“ (može, odgovara odrasli, ali od drugog voća, ne od šećera, važi? Da bude zdravo.) „ A onda ne jedemo narandže opet danas?“ (ne, imamo ovo voće, odgovor je odraslog) 
„Ko bi želeo da učestvuje u ovome?“, pita odrasli. Deca se prijavljuju. Ostali imaju druge opcije za aktivnosti kojima se priključuju.
Tek tada odrasli vadi šerpu, voće, delegira poslove- neko ljušti, neko secka, neko briše, neko sladi, neko stavlja u šerpu, neko na šporet, neko fotografiše.. Na isti način proverava da li je deci podela prihvatljiva i obrazlaže svoj predlog  (i odluku). 
5. 
KOMPOT 
„Rešio sam“, kaže odrasli, „da prekinem dosadu zimskog voća jednim dobrim kompotom. Lično volim od bresaka, a vi?“ Deca odgovaraju: „Ja nisam nikad jeo“, „To je slatko i fino“, „Ne volim kuvano voće, ima gadan izgled“, „Ja sam jeo kod bake od kajsija“ i slično. „Voleo bih“,kaže odrasli, „da mi pomogne ko želi od vas. Ideja je da napravimo kompot od bresaka- imam u zamrzivaču. Otopićemo ih i dodati suvo grožđe da bude slatko. U čemu možemo da kuvamo kompot?“ Deca vade šerpe razne, pa biraju jednu.
Odrasli poziva decu da se prijave- ko želi.
Vade breskve iz zamrzivača i otapaju ih u mikrotalasnoj.
Odrasli predstavlja korake i uloge. Svi zadaci i uloge su pozitivno konotirani, za svaki je beležen (nacrtan) očekivani ishod- šta će se desiti i zašto je važan taj korak i taj „učinak“. 
Deci daje  zadatke, i proverava da li deca prihvataju svoju ulogu i zadatak.
Na kraju odrasli pita: „Šta treba još da stavimo?“ „Vodu“- seti se neko od dece i opiše kako se kuva testo ili pirinač. 
Deca dalje nadgledaju proces kuvanja. Odrasli diskutuje sa njima (o prokuvavanju, o pari, o vrelom poklopcu, o brzini kuvanja, o probanju i „doterivanju“ ukusa…)
Kada je kompot gotov i ohlađen, pozivaju se sva deca da probaju.
Isti proces je i pri postavljanju stola, i degustaciji kompota. Oni koji jedu (ili gledaju, mirišu)- komentarišu i razgovaraju o kompotu i iskustvu kuvanja.


6. KOMPOT
„Morate priznati“, razgovara odrasli, „da zimi postoji veliki problem sa voćem“. „Daaa“, kaže dete, „stalno je ovo kiselo“ (drugi odgovori su: „samo se cedi limun“, „svaki dan kupujemo isto voće“, „samo banane jedemo“)…“Ali“, nastavlja odrasli, „gde je drugo voće?“  „Nema ga“, kažu deca. „Nema ničeg na granama i nema na pijaci“.  „ Da.“, zaključuje odrasli, „Zima je takva- grane su gole jer čuvaju snagu za rađenje novog lišća i plodova u proleće. Mene to baš čini tužnom. Volim kad je raznoliko voće, a vi?“ „I ja. Ja volim maline i kruške“ (drugi odgovori su: „Ja ne volim voće i inače, ovo najmanje volim“; „Više volim kad ima breskvi“;“Kod babe ima kajsija i šljiva, to jedem s drveta“…) „Moram priznati“, širi razgovor odrasli, „da me silno zanima da li bi recimo kompot bio rešenje za naš problem s voćem“ „Kako kompot?“, pitaju deca. Drugi kažu „Jao, znam, to je slatko- ima u konzervi i tegli.“, „Slatko voće- kao pekmez?“ „Neee, kuvano“ „Fuj“ (kaže neko) „Ali slatko- kažu drugi“…“Da probamo, pa da vidimo da li rešava problem?“, predlaže odrasli. „ Moramo li da jedemo?“ (pita dete koje je reklo fuj).. „To je samo proba, eksperiment.“, kaže odrasli „ Vi odlučujete da li ćete probati, pomirisati, samo praviti, gledati, posle diskutovati…Za sad mi je važno da imamo ovu ideju. Možda će se posle eksperimenta javiti i druge zdrave ideje za raznolikost voća zimi“.
Odrasli poziva decu da se prijave- ko želi. 
Traže recepte za kompot i beleže šta im treba. 
Spremaju se za nabavku- deca pripremaju šta je potrebno za kupovinu i odlaze zajedno sa odraslim. Odrasli pušta decu da biraju voće, mere, plate, nose..
Po povratku-pripremaju se za kuvanje (peru ruke, stavljaju kecelje, vade šerpe i drugo posuđe i escajg koji im je potreban).
Odrasli otvara pitanje koraka u pravljenju kompota. Deca daju svoje ideje. On ih beleži (crta) na papiriće, a zatim ih zajedno ređaju dobrim redosledom.  Svi zadaci i uloge su pozitivno konotirani, za svaki je beležen (nacrtan) očekivani ishod- šta će se desiti i zašto je važan taj korak i taj „učinak“. 
Deca se, uz podršku odraslog, opredeljuju za zadatke.
Na kraju odrasli pita: „Šta treba još da stavimo?“ „Vodu“- seti se neko od dece i opiše kako se kuva testo ili pirinač. 
Deca dalje nadgledaju proces kuvanja. Odrasli diskutuje sa njima (o prokuvavanju, o pari, o vrelom poklopcu, o brzini kuvanja, o probanju i „doterivanju“ ukusa…)
Kada je kompot gotov i ohlađen, pozivaju se sva deca da probaju.
Isti proces je i pri postavljanju stola, i degustaciji kompota. Oni koji jedu (ili gledaju, mirišu)- komentarišu i razgovaraju o kompotu i iskustvu kuvanja.
Imaju nove predloge za druga rešenja povodom raznolikosti voća zimi. Crtaju ih i lepe na tablu- za naredne dane.


7. KOMPOT
 „Ja više ne želim da jedem narandže“, reklo je dete. „Zašto?“, pita odrasli. „Moraš priznati da su zdrave i ukusne“. „Jeste, ali i juče sam jeo. I svaki dan. I kući i u vrtiću i svuda. Banana-narandža-banana- narandža“ „Deluje da te to baš jedi.“, kaže odrasli. „Pa, dosadilo mi je“.  Drugo dete vidi da odrasli i prvo dete diskutuju, pa se pridruži i sluša. „Ja zato ni ne jedem voće“, kaže. „Mama me natera da jedem bananu, a ja davim i onda mi stavi čokoladu preko“. „Domišljato“, kaže odrasli.“Ali da li je to i zdravo jednako kao samo voće?“ „E, pa“, kaže drugo dete,“drugog načina nema- ja banane više ne jedem!“. „Protest!“ konstatuje odrasli. „Šta je protest?“, pita treće dete. „Protiv banana“-kaže drugo dete, pa se smeju. „Izgleda da ćemo da obnardujemo problem dosadnosti voća zimi!“, kaže odrasli-„ nekad, kad vidimo da je problem veliki i da ne možemo da rešimo uobičajeno- tražimo način da više ljudi čuje o tom problemu. Što više ljudi čuje, možda će imati i bolje ideje za rešenja. A mi izražavamo svoje negodovanje nemanjem rešenja i trajanjem problema. Protestvujemo“. „E pa moj problem baš traje“, kaže prvo dete.  „Koji problem?“, pitaju sad već druga deca. „Sa narandžama“, kaže prvo dete. „Što? Ne voliš?“, pitaju deca. „Ne- volim, ali samo njih jedem“. „Kupi drugo voće“, kaže neko dete iz grupe. „AAAA, kaže neko dete iz grupe- ali nema!!! Bio sam na pijaci! Samo narandže i mandarine- a to je isto“. „Naravno da nema“, kaže neko od dece, „Sad je zima i ima samo to voće“. „Južno voće“, kaže odrasli. „A što južno?“, pita neko dete. „Pa s juga“, konstatuje prvo dete. „S kog juga?“, ponovi dete. Svi se smeju i prave šale vezano za jug. „Voće iz zemalja gde je sada toplo“, kaže odrasli. „Ima negde gde je toplo? Sad? A sneg?“, pita neko dete. „Nije svuda sneg. U africi je pesak“, kaže jedno od dece. „Jel Afrika južna zemlja?“, pita drugo dete. „Da li odande putuju narandže?“, pita neko od dece. „Da nađemo!“, predlaže odrasli. Deca donose enciklopediju i traže odakle su došle narandže.
….
„To ne rešava problem. Evo opet narandže“, konstatuje dete kad vidi užinu. „Tako je“, složi se odrasli, „moramo obnarodovati“. „Šta znači obnarodovati“- pita neko od dece. „Reći narodu- reći velikom broju ljudi. Na primer- napraviti vest, proglas- napraviti na zidu grafit..“ „Kao kad staviš za roditeljski sastanak pa svi vide?“, pita dete. „Da! Baš tako- obnarodovala sam vest o druženju sa roditeljima“, kaže odrasli. „Hajde da obnarodujemo protiv narandži“, kaže prvi dečak. „Protest protiv stalno istog voća“, kaže odrasli. Razgovaraju šta im treba, prave vest…
….
Baka dolazi po jednog od drugara i smeje se kad vidi vest na vratima. Protest protiv stalno istog voća. Dete je gleda. „Zašto se smeješ?“ Baka kaže“ Zgodan vam je ovaj protest! Izgleda da ne volite da jedete stalno isto voće“. „Ne volimo“, kaže jedno od dece. „Ali ima samo to“, kaže drugo dete. „Ne bih rekla“, kaže baka. „Kako? Na pijaci samo to jedno te isto?“. „Bogme, kod mene u zamrzivaču i u ostavi- puno voća u zimnici.“ „Jel jedeš?“, pita dete. „Jedem. Kompot! Neki su već napravljeni, a neke kuvam!“ Deca sa sakupljaju da čuju o kompotu.
Odrasli se pridružuje i čuje šta govore. Baka pominje razno voće, neka deca ga vole, neka ne, neka se pitaju kako se kuva kompot. Odrasli kaže: „Izgleda da je protest već počeo da radi! Kao da imamo neko novo rešenje- kompot!“ Neko od dece kaže:“Ali ja sam probao kompot od višanja, to je kiselo, samo za kolače je“. Odrasli predlaže: „E, vidiš! Ti imaš iskustvo da jedeš kompot od jednog voća. Možda kompot od višanja nije rešenje za tebe. A od nekog drugog voća?“ Dete kaže: „Ne znam, nisam jeo“. „A ja bih volela kompot od višanja, volim kisele stvari. Jedem višnje sa drveta od komšije, kad je leto“…“Oho!“, raduje se odrasli, „možda bi za tebe kompot od višanja bio rešenje protiv dosadnosti zimskog voća!“….
Pozivaju baku da sutra dođe i donese kompote na probanje.
Možda će želeti i da prave.
Možda kompot neće biti rešenje, pa će morati da traže dalje.
8. KOMPOT
„Doneo sam ovo“, kaže jedno dete i vadi zamrznutu kajsiju iz džepa. „Šta je to?“, pita dete pored. „Kajsija“. „Otkud ti sad?“ „Pa od napolje“, kaže neko dete“Vidiš da je hladna“. „Nijeee!“, kaže dete koje je donelo kajsiju „To je iz zamrzivača. Mama je vadila za kolače, pa joj je ispalo“. „Ju, što je hladna“, kaže neko dete koje ju je pipnulo. „Pa iz zamrzivača“, kaže neko iz grupe koja se sad već okupila. „Hoćeš baciti?“, pita dete pored. „Jok. Staviću u džep“. „Biće ti mokar“, kaže neko iz grupe, „Otopiće se“. „A kakva će biti kajsija?“, pita neko. „Nemam pojma. Aj stavi na radijator da se otopi“.
Stavljaju…
„Kaplje dole sve!!“, viče neko. Deca trče. „Ju“, kaže dete koje je donelo kajsiju, „sad je braon i gnjecava“. „Pokvarila se“, kaže neko iz grupe. „Nije, samo se otopila“. Neko stavlja ispod radijatora maramicu da pokupi vodu. „Sva joj je voda iscurela, zato je braon“. „Nije, šta lupaš. Vidiš da voda nije narandžasta.“, kaže neko. „Braon je, tako bude i jabuka kad stoji“, seti se neko. „Ne bude“, tvrde drugi. „Bude!“, sigurno je prvo dete,“ja kad gnjavim i ne jedem, ona sva bude braon“. „Pokvari se“, kaže isto ono dete. „Ne pokvari se“, ćušne ga ovo dete što gnjavi voće,“ja posle pojedem i braon jabuku- ista je, samo braon“. „Da probamo onda kajsiju?“, predloži neko. „Fuj!“, zgrozi se neko od dece kad vidi kako je kajsija gnjecava,“Pa to ne možeš jesti. Ljigavo je“. „Ja ću jesti“, kaže dete koje je donelo kajsiju. „Ali na radijatoru je bila, prljava je“, podseća ga neko.
„Daj, staviću u vodu da operem“, kaže dete koje je donelo kajsiju.
Stavlja…
„Au!“, zove drugare, „vidi ovo- sad se razmandrljala po vodi!“ „I voda je sva od tih trunčica kajsije“, kaže neko. „Ko supa od kajsije“, smeje se neko dete. Svi se smeju, neki se gade. „Eeee, sad sam se setio“, kaže neko od dece. „Znaš šta rade s kajsijama- kuvaju, prave kompot!“ „Da skuvamo?“, pita dete koje je donelo kajsiju. „Moramo pitati“..
Pitaju…dobiju šerpu i pristup šporetu.
„Šta radite?“, pitaju neka deca. „Kuvamo kajsiju“. „Samo jednu?“,pita neko od dece. „Pa imamo samo jednu“. „A šta će biti?“, pita neko. „Supa od kajsije“, smeje se neko od dece. „Kompot“, kaže uglas drugo dete. „Od jedne kajsije? Kao bajagi?“, pita dete. „Ne, pravi. Kuvana kajsija.“, kaže dete koje gleda kako se kajsija kuva. „To je prava kajsija?“, čudi se ono prvo dete…pričaju kako su došli do ovde..
„Kako znamo da je skuvana?“, pita dete. „Bude mekša, kad se kuva bude mekano sve“. „Ova je već gnjecava, još s radijatora“, kaže dete koje je donelo kajsiju. „Pa onda se skuvala na radijatoru“, kažu.
„Da probamo?“
Uzmu kašičice i probaju. Gadno je. 
Odrasli se uključuje- pita- kakvog je ukusa? Diskutuju- šta mu treba da bi bilo boljeg ukusa (razni su predlozi-šećer, čokolada, da nije skuvana, da je ubrana) Kako se promenila kajsija u zamrzivaču- kako kad se otopila-kako kad se skuvala.
Dete će sutra doneti celu kesu kajsija.
Neko će doneti šećer. Neko će doneti suvo grožđe. Neko će ići da vidi da li ima svežih kajsija da se kupi
Neko će doneti keks i čokoladu.
Probaće..

